Analýza porovnania systému financovania finančných opráv z nezrovnalostí v rámci členských štátov EÚ 
V zmysle záverov rozporového konania k materiálu „Pravidlá financovania finančných opráv z nezrovnalostí zistených EK, EDA alebo národnými orgánmi SR v rámci predvstupových fondov PHARE, ISPA, SAPARD, Prechodný fond a povstupových fondov ŠF, KF a EFRH“ s Ministerstvom pôdohospodárstva a rozvoja vidieka SR iniciovalo Ministerstvo financií SR vypracovanie analýzy porovnania systému financovania finančných opráv z nezrovnalostí v rámci členských štátov EÚ. Cieľom analýzy bolo okrem overenia nastavenia mechanizmu na krytie finančných opráv z národných zdrojov v ostatných členských štátoch aj získanie informácií, či členské štáty vytvárajú osobitné rezervy v štátnom rozpočte vopred na krytie budúcich finančných opráv. 
Z pôvodne oslovených 11 členských štátov EÚ poskytlo k 4. októbru 2011 vyjadrenie 8 krajín, a to Holandsko - NL, Bulharsko - BG, Slovinsko - SI, Švédsko - SE, Česká republika - CZ, Rakúsko - AT, Španielsko - ES,  a Spojené kráľovstvo Veľkej Británie a Severného Írska –UK, pričom vyhodnotenie poskytnutých informácií k tvorbe a alokovaniu osobitnej rezervy v štátnom rozpočte na národnej úrovni je uvedené v nasledujúcej tabuľke. 
Vytvára osobitnú rezervu v štátnom rozpočte na účely krytia budúcich finančných opráv z nezrovnalostí	
Členský štát	Áno/Nie	
Holandsko	Nie	
Bulharsko	Nie	
Slovinsko	Nie	
Švédsko	Nie	
Česká republika	Nie	
Rakúsko	Nie	
Španielsko	Nie	
Veľká Británia 	Áno	

V procese spracovania a porovnania informácií poskytnutých členskými štátmi Ministerstvo financií SR okrem princípu tvorby a alokovania osobitnej rezervy v štátnom rozpočte posudzovalo osobitne aj primárnu zodpovednosť za úhradu finančných opráv v prípadoch, ak nezrovnalosť spôsobil riadiaci orgán alebo v prípadoch nevymožiteľných súm z nezrovnalostí, ktoré spôsobil prijímateľ (zodpovednosť riadiaceho orgánu v krajinách NL, BG, SI, SE, CZ, AT, UK).   Na národnej úrovni vo väčšine členských štátov nie je vytváraná žiadna osobitná rezerva na účely financovania finančných oprav vykonaných Európskou komisiou (NL, BG, SI, SE, CZ, AT, ES), riadiace orgány nesú finančnú zodpovednosť za finančné opravy programov, či na centrálnej úrovni v rámci rozpočtov jednotlivých ministerstiev ako riadiacich orgánov alebo na regionálnej úrovni v prípade delegovania kompetencií na sprostredkovateľské orgány pod riadiacim orgánom. UK ako jediná z členských krajín, ktorých odpoveď je zahrnutá v predmetnej analýze vytvára rezervu v štátnom rozpočte. Odlišnosť nastavených postupov spočíva v technike krytia finančných opráv voči všeobecnému rozpočtu EÚ, napr. formou vzájomného započítania pohľadávok voči Európskej komisii v prípade nevymožiteľných pohľadávok od prijímateľa (NL). ES zabezpečuje krytie finančných opráv na centrálnej úrovni prostredníctvom ministerstva financií, ktoré si následne nárokuje a vymáha vrátenie finančných prostriedkov od regionálnej alebo miestnej správy alebo verejných spoločností. Väčšina vyššie uvedených členských štátov (AT, BG, SI, SE, NL, CZ) v rámci riešenia financovania finančných opráv posudzuje vzniknuté prípady na národnej úrovni ad hoc. To znamená, že v prípade potreby úhrady finančnej opravy sa posudzuje individuálne konkrétny prípad nezrovnalosti, na základe ktorej bola finančná oprava vykonaná a konkrétne okolnosti, ktoré mali za následok vykonanie finančnej opravy. Zároveň sa berie  do úvahy (CZ, SE) aj časový aspekt povinnosti úhrady finančných prostriedkov vzhľadom na zvýšenie dlžnej sumy z dôvodu potenciálneho vzniku úroku z omeškania a zodpovednosť subjektu, ktorý nezrovnalosť spôsobil, resp. subjektu, ktorý zodpovedá za celkovú implementáciu projektov spolufinancovaných z fondov EÚ (CZ, BG, SI,NL). CZ realizuje úhradu finančnej opravy z kapitoly Všeobecná pokladničná správa ako veľmi výnimočné a krajné riešenie, a to za predpokladu schválenia takého kroku vedením Ministerstva financií ČR a  určitých rozpočtových podmienok (podľa výšky výdavkov štátneho rozpočtu) i vládou ČR.
Záver:
V rámci spracovanej analýzy porovnania mechanizmu financovania korekcií výsledky jednoznačne potvrdzujú, že okrem Veľkej Británie, kde sa uplatňuje systém rozpočtovania rezervy na budúce možné korekcie v rámci rozpočtu ministerstva financií, ostatné oslovené členské štáty (Španielsko, Rakúsko, Holandsko, Švédsko, Česká republika, Bulharsko a Slovinsko) uplatňujú obdobný systém ako SR – nevytvárajú osobitnú rezervu v štátnom rozpočte a finančná zodpovednosť z titulu sankcií a finančných opráv je uložená príslušným riadiacim orgánom, ktoré vecne zodpovedajú za implementáciu programov a projektov. 
Existujúci systém financovania finančných opráv a nezrovnalostí vytvára zdravý systémový tlak predovšetkým na dodržiavanie finančnej disciplíny zo strany jednotlivých rezortov, jednoznačné účelové a hospodárne použitie prostriedkov štátneho rozpočtu a prostriedkov rozpočtu EÚ. V tejto súvislosti je možné viazanie napr. aj v rozpočte kapitoly MF SR, ak nezrovnalosť spôsobí certifikačný orgán (napr. v rámci certifikačného overovania vybranej vzorky overovaných výdavkov), alebo orgán auditu (napr. v rámci výkonu systémového auditu alebo auditu operácií). Princípom v rámci stanovenia pravidiel financovania finančných opráv na národnej úrovni nie je vytvorenie extra rezervy na úhradu potenciálnych sankcií zo strany EÚ. To by znamenalo, že pri porušení pravidiel daných právne záväznými aktmi EÚ, resp. právnymi predpismi SR by sa daný rezort „spoliehal“ na vytvorenú rezervu v rámci Všeobecnej pokladničnej správy, čím by sa stratil základný efekt „sankcie“, a to vytváranie morálneho tlaku nielen ministra financií, ale aj samotnej vlády (podľa zákona o rozpočtových pravidlách „vláda zodpovedá národnej rade za riadne hospodárenie s prostriedkami štátneho rozpočtu“) na dodržiavanie hospodárnosti a efektívnosti pri hospodárení s verejnými prostriedkami a povinnosť rezortu niesť finančnú zodpovednosť za porušenie pravidiel. 
Všeobecne platí, že každé viazanie je až následným procesom vysporiadania finančných vzťahov voči štátnemu rozpočtu SR. V prípade finančných opráv stanovených Európskou komisiou má zodpovedný subjekt možnosť využiť niekoľko nástrojov na vyjednávanie a obhájenie svojho stanoviska, vrátane konania pred Súdnym dvorom Európskej únie. Zároveň nariadenia EÚ stanovujú, že ak sa sumy neoprávnene vyplatené prijímateľovi nedajú vymôcť, členský štát je zodpovedný za vrátenie tých súm do rozpočtu Európskej únie len ak EK zistí, že k strate došlo vinou alebo nedbanlivosťou členského štátu.
Na základe výsledkov tejto analýzy MF SR konštatuje, že komparácia systémov nastavených v ostatných členských štátoch potvrdzuje opodstatnenosť existujúceho nastavenia systému financovania finančných opráv v Slovenskej republike vzhľadom na skutočnosť, že s výnimkou Veľkej Británie sedem ďalších členských štátov EÚ uplatňuje obdobný systém ako Slovenská republika. Ministerstvo financií SR upravilo existujúci systém viazania rozpočtových prostriedkov v súvislosti s vykonaním finančných opráv a vzniknutých nezrovnalostí ad hoc, resp. na základe rozhodnutia ministra financií, čo predstavuje možnosť v odôvodnených prípadoch zohľadniť konkrétne okolnosti finančnej opravy (napr. delimitáciu kompetencií) a následky viazania pre príslušný rezort prostredníctvom komunikácie na úrovni štátnych tajomníkov, resp. ministra financií.